U Natale di PAULINU

A notte si cala pianu pianu nantu a cità infrizzinita.S’accendenu e millaie di i fanali è di lumi, spampillughjenu e vitrine di e butee, cinnuleghjanu i scrittoghji gialli è rossi.A ghjente s’approntanu pè e feste ch’ùn simu luntanu da Natale è viaghjanu in fretta nantu à e tighjate luccichie è, ingutuppati in i so panni calli, si spiccianu di fà i so affari prima à a chjusura di i magazini, per appullassi prestu in casa soia cum’è l’acelli à u so nidu.

In fondu bà u carrughju,duv’elle sculiscianu e vitture latu à latu, zeppe è murmendu d’impazienza, ch’è una spezia d’arcu di culori, tuttu à pindini è à frisgetti è à dissegni di gioia, chì dice à lettere di focu :  « Bon Natale ! Bone feste ! »

Paulinu viaghjava ancu ellu à mezu à issu frombu di vitture è di ghjente, avvagliulatu da u schizzittime di i lumi in faccia,imbriacatu ancu una cria da issu passa è veni, da u muvimentu affulatu di u venneri sera citadinu.À a scola ci hè andatu sinu à oghje, ma sta sera sò e vacanze aspettate tantu.

Allora, e mani in stacca, si gode i primi passi di libertà ritrova, cum’è ogni volta ch’ellu riprincipia issu tempu laziosu di i ghjochi prumessi, di l’ore scatinate,di scurentinini à briglia scilota è di a fola natalesca, ch’ellu li cuntò tante volte babbone.Centu volte…Paulinu ùn a sapia mancu più quand’ellu avia principiatu issu bagnu di puesia, è si imbulighjava d’altronde cù ciò ch’ellu avia vissutu da per ellu.U babbone si n’era andatu à u riposu eternu ma Paulinu sentia sempre in e so orechje quella voce calma chì cintava a neve è e stelle di u celu paisanu, a chjesa illuiminata, i caracuti penciuli da i candileri, i ceppi in u carminu imburratu…è u zitellu s’arricurdava, in un ricordu dolce, quelli scarpucci appruntati pè a notte di u vechjacone barbutu, a messa di Mezanotte cù u bambinu natu, è issi acelloni bianchi ch’ellu videva a sera , mezi fola, mezi veru, nunziatori di gioia, di ripasti meravigliosi dopu e tumbere, tuttab a magia di a zitellina, micca affattu sparita ancu da u so capu di zirbinottu.

E vitrine eranu appruntate per trae u sguardu è daretu à i vetroni lisci une pochi di ghjoculi culuriti è strani stavanu à fassi ammirà da l’ochji di i zitelli.

(…)Si facia da per ellu, cum’ella a pensava in core, u so sinemà :difatti i quadri sfilavanu davanti à l’ochji cum’elle correnu e fiure nantu à u biancume di a tela tesa.

Si videva ellu sottu à una stellaria di meraviglia, in un paisaghju impannatu di neve.Un sapia s’ellu era notte o ghjornu :c’eranu e stelle di u celu infilarate tutt’à tempu, ma a neve lampava un albore immaculatu è in pianu ci si pudianu cuntà i grombuli chì falavanu à stracci cum’è bambace liscia chì insaccavanu silenziu.

(…)Longu à a teghjata di u carrughjjuu,Paulinu viaghgjava avale cum’è briacu, trafurchendu ognitantu è qualchì persona maiò pressata u catapughjava, guasi à puntallu è lampallu in pianu, à ellu chì era persu in i nuli di u so sognu sbicutitu.

« Aiò o zitellò chì ghjè ora d’accasassi…dicianu certi…  « Osinnò ùn ti purterà nunda quist’annu Babbone Natale, mì ! Chì l’ai cumandatu ? »

Ma Paulini ùn e sentia mancu tutte isse parulle scherzose.Viaghjava ellu sempre à latu à u so babbone, micca u babbone Natale, nò, u soiu u babbone, quellu chì ùn parlava mai in issa manera, quellu ch’era sempre capu calatu è à vove affettuosa, quellu ch’ellu tenia tantu caru sempre, è a so manuccia a sentia sempre in quella di u vechju, è ùn si pudia tene mancu a lacrima chì sculisiava pianu pianu nantu à pelle di a so faccia sin’à e so labbre duv’ellu a si leccava, salita salita cum’è i ricordi amari.

(1985) Ghjacumu FUSINA in E sette chjappelle.Albiana.